Alueiden komitean päätöslauselma aiheesta "Vuotuinen selvitys alueiden komitean painopistealoista"



Virallinen lehti nro C 148 , 18/05/2001 s. 0029 - 0032



Alueiden komitean päätöslauselma aiheesta "Vuotuinen selvitys alueiden komitean painopistealoista" (2001/C 148/09) ALUEIDEN KOMITEA, joka ottaa huomioon komission tiedonannon Euroopan parlamentille, neuvostolle, talous- ja sosiaalikomitealle sekä alueiden komitealle - Strategiset tavoitteet vuosina 2000-2005 "Uuden Euroopan hahmotteleminen" (KOM(2000) 154 lopullinen), ottaa huomioon Euroopan komission työohjelman vuodeksi 2001 (KOM(2001) 28 lopullinen), ottaa huomioon alueiden komitean ensisijaiset poliittiset tavoitteet, ottaa huomioon AK:n päätöslauselman Euroopan komission viisivuotisesta strategisesta ohjelmasta ja työohjelmasta vuodeksi 2000 (CdR 125/2000 fin(1)), ottaa huomioon Euroopan parlamentin päätöslauselman Euroopan komission viisivuotisesta strategisesta ohjelmasta (B5-0143, 0144 ja 0145/2000), katsoo, että kaikkien EU:n elinten painopistealojen ja tavoitteiden entistä tiiviimpi yhteensovittaminen vahvistaa yksittäisten toimielinten aloitteiden ja toimien vaikutusta, katsoo, että useimmissa Euroopan maissa paikallis- ja aluehallintoa pyritään hajauttamaan ja vahvistamaan entisestään, minkä vuoksi kyseiset hallinnon kokonaisuudet ovat yhä enemmän tekemisissä eurooppalaisten toimintaperiaatteiden kanssa, katsoo, että koska alueiden komitea on vastuussa siitä, että Euroopan paikallis- ja alueviranomaiset saavat äänensä kuuluviin, komitean tulee reagoida Euroopan komission esittämiin ensisijaisiin toimiin, katsoo, että alueiden komitea haluaa selvittää tulevan vuoden painopisteitään vuosien 2001-2002 työohjelman hyväksymistä silmällä pitäen, katsoo, että paikallis- ja alueviranomaisia EU:ssa edustavan alueiden komitean antama panos lujittaa demokraattista legitiimiyttä ja avoimuutta, Alueiden komitea totesi 37. täysistunnossaan 14. ja 15. helmikuuta 2001 (15. päivän kokouksessa), että se. 1. suhtautuu myönteisesti Euroopan komission työohjelmaan vuodeksi 2001 ja ilmaisee tyytyväisyytensä puheenjohtajavaltio Ruotsin sekä tulevan puheenjohtajavaltion Belgian asettamiin tavoitteisiin. 2. pahoittelee sitä, ettei Euroopan komissio ole vielä pystynyt noudattamaan suositusta laatia teräväpiirteisesti kohdennettu työohjelma, ja toistaa kehotuksensa toimien supistamisesta ja keskittämisestä avainaloille. 3. tukee Euroopan komission nykyistä sitoutumista ja edistymistä valtavirtaistettaessa sukupuolten välistä tasa-arvoa ja syrjinnänvastaisuutta EU:n toimintaperiaatteissa muutoinkin kuin pelkkinä itsestäänselvinä oikeuksina. A. Uudet hallintotavat 4. Alueiden komitea odottaa kiinnostuneena komission laatimaa valkoista kirjaa eurooppalaisista hallintomalleista ja komission ensisijaista tavoitetta lähentää Eurooppaa kansalaisiinsa sekä vastata kansalaisten tarpeisiin ja huoliin entistä tehokkaammin. 5. Alueiden komitea suhtautuu myönteisesti unionin viestintä- ja tiedotuspolitiikalle luotaviin uusiin puitteisiin, joiden perusajatuksena on parantaa yleisöpalveluita ja edistää kumppanuutta paikallis- ja alueviranomaisten kanssa olennaisena osana edistyksellistä Eurooppaa. Viestintä- ja tiedotuspolitiikka on yksi AK:nkin ensisijaisista toimintalohkoista. 6. Alueiden komitea toivoo, että uudet hallintotavat tarjoavat eri tahoille mahdollisuuden tehdä entistä tehokkaampaa ja osuvampaa yhteistyötä etenkin tärkeimmissä kysymyksissä. Alueiden komitea toistaa näkemyksensä siitä, että paikallis- ja alueviranomaisten osallistuminen on Euroopan tulevan yhdentymisen onnistumisen kannalta olennaista. 7. Alueiden komitea on komission kanssa yhtä mieltä siitä, että eurooppalaisen hallintomallin tehostamistarve liittyy läheisesti tarpeeseen uudistaa EU:n toimielimet ja niiden keskinäisen vuorovaikutuksen muodot perinpohjaisesti. 8. Alueiden komitea korostaa sitä, että EU:n toimintaperiaatteisiin liittyvää vastuullisuutta on terävöitettävä selkiyttämällä poliittista vastuuta; komitea suhtautuu myönteisesti viimeisimmän hallitustenvälisen konferenssin asiassa tekemään päätökseen. 9. Alueiden komitea kehottaa kaikkia EU:n toimielimiä lisäämään toimintansa avoimuutta myös asiakirjojen ja tiedon saatavuuden osalta. 10. Alueiden komitea toteaa painokkaasti, että läheisyysperiaatteen tulee ohjata koko prosessia, jotta varmistetaan päätösten tekeminen mahdollisimman lähellä kansalaisia. 11. Alueiden komitea toteaa täten toistamiseen pyrkivänsä vahvistamaan painoarvoaan ja asemaansa unionin tehdessä päätöksiä Nizzan jälkeisestä toimielinuudistuksesta ja ryhtyvänsä sitä ennen konkreettisiin toimiin, jotta Euroopan parlamentti kuulisi komiteaa käytännössä avainkysymyksistä. 12. Alueiden komitea korostaa, että on tärkeää etsiä tapoja tiivistää komitean ja Euroopan komission välistä vuorovaikutusta; aiheesta voitaisiin laatia yhteistyösopimus. 13. Alueiden komitea toistaa haluavansa osallistua lainsäädäntävaltaa omaavien alueiden kanssa näkemysten vaihtoon alueita kiinnostavista aiheista neuvoston epävirallisissa kokouksissa. 14. Alueiden komitea suhtautuu myönteisesti Euroopan komission puheenjohtajan kehotukseen "käynnistää laaja julkinen keskustelu Euroopan tulevaisuudesta ja nivoa keskusteluun EU-maiden hallitusten lisäksi ehdokasvaltiot sekä kaikki asianosaiset, alueet, paikallistahot ja kansalaisyhteiskunta mukaan luettuina". Komitea esittää toivomuksen, että sille tarjotaan tilaisuus osallistua keskusteluun täysimittaisesti. 15. Alueiden komitea kannattaa ajatusta asettaa valmistelukunta tai vastaava elin (samantapainen kuin perusoikeuskirjan laatimisesta vastannut valmistelukunta) työstämään Nizzan jälkeistä prosessia; tällöin neuvottelut seuraavan, vuonna 2004 käynnistyvän konferenssin valmisteluista ovat entistä demokraattisempia, avoimempia ja pluralistisempia. Alueiden komitea kehottaa ponnekkaasti tarjoamaan komitealle tilaisuuden osallistua jo alusta alkaen valmistelukunnassa käytäviin keskusteluihin poliittisena instituutiona. 16. Alueiden komitea suhtautuu myönteisesti siihen, että yleiseurooppalaisille puolueille annetaan Nizzan sopimuksella entistä näkyvämpi tehtävä sekä demokratian edistäjinä että kansalaisten tahdon ilmaisijoina ja unionin instituutioiden ja Euroopan kansalaisten välisen kuilun umpeen kurojina. 17. Alueiden komitea pitää ensiarvoisen tärkeänä sitä, että perussopimukset yksinkertaistetaan ja järkiperäistetään perustuslain omaiseksi kehykseksi, joka on kansalaisten selkeästi ymmärrettävissä. B. Laajentuminen 18. Alueiden komitea suhtautuu myönteisesti Euroopan komission sitoumukseen tiivistää laajentumista koskevaa viestintästrategiaansa ja toistaa kehotuksensa toimien koordinoinnista sekä yhteistyöstä AK:n ja EU:n toimielinten kanssa. Toimet olisi toteutettava paikallis- ja aluetasolla. 19. Alueiden komitea kehottaa Euroopan komissiota kiinnittämään nykyistä enemmän huomiota perussopimuksiin sisältyviin perustavoitteisiin saavuttaa sosiaalinen ja taloudellinen yhteenkuuluvuus sellaisissa ehdokasvaltioissa, joissa vallitsee huomattavia eroavuuksia ja joissa erot saattavat jopa kasvaa meneillään olevan talouskehityksen välittömänä seurauksena. 20. Alueiden komitea toteaa kannattavansa ehdokasvaltioissa käynnissä olevaa hajauttamis- ja alueellistamisprosessia sekä alueidenvälisen taloudellisen ja hallinnollisen yhteistyön kehittämistä. 21. Alueiden komitea ilmaisee olevansa huolestunut siitä, että paikallis- ja alueviranomaisia ei kuulla riittävästi, vaikka ne ovat avainasemassa pantaessa EU:n toimintaperiaatteita täytäntöön ehdokasvaltioissa. Komitea esittää Euroopan komissiolle, että se kehittäisi AK:n kanssa yhteistuumin paikallis- ja alueviranomaisille erityisen harjaannuttamisohjelman, jonka turvin ne valmistautuisivat unionin jäsenyyteen. 22. Alueiden komitea kannustaa Euroopan komissiota nopeuttamaan Barcelonan prosessin uudelleen käynnistämistä ja ilmaisee olevansa huolestunut vuonna 2000 järjestetyn Marseillen tapaamisen heikoista tuloksista. AK korostaa hajautetun yhteistyön merkitystä sekä paikallis- ja alueviranomaisten roolia Eurooppa-Välimeri-kumppanuudessa; ne ovat vuoropuhelun, rauhan ja demokraattisen kasvun välineitä. C. Kohti uutta taloudellista, sosiaalista ja alueellista yhteenkuuluvuutta 23. Alueiden komitea suhtautuu myönteisesti taloudellista ja sosiaalista yhteenkuuluvuutta käsittelevään toiseen koheesioraporttiin sekä Euroopan komission kehotukseen käynnistää laaja keskustelu, johon kaikki asianomaiset toimijat osallistuvat, etenkin paikallis- ja alueviranomaiset. AK katsoo, että komitea tulisi mainita aluepolitiikan pääosaston vuodeksi 2001 laatimassa ohjelmassa, ja esittää toivomuksen saada osallistua prosessiin aktiivisesti. 24. Alueiden komitea katsoo, että alueellisen yhteenkuuluvuuden käsite tulisi ottaa huomioon perussopimuksissa mainitun, alueellisten erojen poistamiseen tähtäävän taloudellisen ja sosiaalisen yhteenkuuluvuuden oheistekijänä. 25. Alueiden komitea muistuttaa, että sisämarkkinoita toteutettaessa on otettava huomioon EU:n tavoitteena oleva taloudellinen ja sosiaalinen yhteenkuuluvuus ja sisämarkkinoiden on omalta osaltaan edistettävä päämäärän saavuttamista. Komitea uskoo vakaasti, että yleishyödyllisillä palveluilla on tässä yhteydessä tärkeä asema, koska niillä on välitön vaikutus paikallis- ja alueviranomaisiin. 26. Alueiden komitea muistuttaa edelleen taajamaulottuvuuden merkityksestä eurooppalaisissa toimintaperiaatteissa, sillä 80 % Euroopan kansalaisista asuu taajama-alueilla ja kaupungit ovat elintärkeitä varmistettaessa kilpailukykyisten alueiden ja kilpailukykyisen Euroopan olemassaolo. Komitea korostaa tarvetta kehittää kaupunki- ja maaseutualueita sekä niiden lähiseutuja tasapainoisesti, koordinoidusti ja kestävällä tavalla. 27. Alueiden komitea muistuttaa paikallis- ja alueviranomaisten ensiarvoisesta roolista euron käyttöönoton yhteydessä ja kehottaa kiinnittämään pikaisesti erityistä huomiota kaikkein suojattomimmassa asemassa oleviin käyttäjäryhmiin. Komitea suhtautuu myönteisesti Euroopan komission puheenjohtajan ehdotukseen pyytää asiassa AK:n tukea. 28. Alueiden komitea kannattaa Euroopan komission sitoumusta edistää korkeaa työllisyysastetta kiinnittämällä erityistä huomiota laatuun sekä yhdistämällä kilpailukyky ja sosiaalinen yhteenkuuluvuus. Komitea suhtautuu myönteisesti Euroopan komission äskettäin antamaan kehotukseen, että "paikallis- ja alueviranomaiset harjoittaisivat nykyistä strategisempaa kumppanuutta ja käynnistäisivät alueellisia kumppanuushankkeita". Siksi komitea korostaakin paikalliseen ja alueelliseen toimintaan kannustavan kampanjan merkitystä työllisyyden ja tavoitteena olevan elinikäisen oppimisen kannalta (esim. alueelliset työllisyyssopimukset). 29. Alueiden komitea on komission kanssa yhtä mieltä siitä, että kestävä sosiaaliturva ja eläkejärjestelmä on uudistettava ja niitä on kehitettävä. 30. Alueiden komitea ilmaisee toivomuksen, että sille tarjottaisiin tilaisuus osallistua nuorisoa käsittelevän valkoisen kirjan laadintaan, ja korostaa paikallis- ja alueviranomaisten tärkeää tehtävää edistettäessä sosiaalista integraatiota ja koheesiota peruskoulutuksen ja ammatillisen koulutuksen avulla. 31. Alueiden komitea tukee Euroopan komission ponnisteluja tehdä Euroopasta olennainen osa tieto- ja osaamisyhteiskuntaa ja korostaa sitä, että uusi tekniikka luo myös uusia sosiaalisia tarpeita. 32. Alueiden komitea toteaa uudelleen, että Euroopan unionille on luotava pikaisesti yhteinen siirtolais- ja turvapaikkapolitiikka, johon osallistuvat kaikki hallinnon kokonaisuudet (keskus-, alue- ja paikallishallinto). D. Kestävä kehitys 33. Alueiden komitea suhtautuu myönteisesti yleiseen integroituun kehitysstrategiaan ja Euroopan unionin liikenne-, energia-, tutkimus-, maatalous- ja muiden yhteisten politiikkojen kestävään kehittämiseen. Komitea on komission kansa yhtä mieltä siitä, että talouskasvu, sosiaalinen yhteenkuuluvuus ja ympäristönsuojelu on ehdottomasti nivottava yhteen. 34. Alueiden komitea ilmaisee tyytyväisyytensä kaikilla tasoilla tehtyihin ympäristötukea koskeviin ehdotuksiin, joiden tarkoituksena on valjastaa talouskasvu yhteensopivaksi ympäristönsuojelun kanssa. Komitea korostaa kuitenkin, että jäsenvaltioiden on pantava nykyinen ympäristölainsäädäntö täytäntöön. Kokemus on osoittanut, että paikallis- ja alueviranomaisten konkreettinen osallistuminen lainsäädännön täytäntöönpanoon on ollut erityisen tärkeää kokonaisvaltaisia toimia toteutettaessa. 35. Alueiden komitea tukee Euroopan komission ehdotusta lisätä yleisön kuulemista laadittaessa tiettyjä ympäristösuunnitelmia ja -ohjelmia ja helpotettaessa yksittäisten kansalaisten osalta ympäristötietouden saatavuutta. Näin luodaan puitteet, jotka eivät pitkällä aikavälillä tukahduta tulevien sukupolvien mahdollisuuksia tyydyttää tarpeitaan. Komitea kannattaa niin ikään kehotusta kaikilta osin kestävän kalastuksen harjoittamiseen. 36. Alueiden komitea tukee kehotusta harjoittaa entistä kestävämpää maataloutta yhdistämällä maaseudun kehittäminen, ympäristöä säästävät tuotantomenetelmät, laadun parantaminen sekä kuluttajien edut ja terveys. Tällaisella kestävällä maataloudella on erittäin tärkeä tehtävä taloudellista, sosiaalista ja alueellista yhteenkuuluvuutta edistettäessä. 37. Alueiden komitea esittää toivomuksen, että yhteisen liikennepolitiikan kehittämisestä laadittavan valkoisen kirjan avulla edistettäisiin sellaisten liikennejärjestelmien kehittämistä, jotka ovat tehokkaita ja kannattavia ja joissa otetaan huomioon alueille ominaiset erityispiirteet sekä ensisijaisesti turvallisuus ja ympäristö. 38. Alueiden komitea hyväksyy vuotuisen työohjelmansa tämän päätöslauselman pohjalta. 39. Alueiden komitea kehottaa puheenjohtajaansa toimittamaan päätöslauselman Euroopan komissiolle, Euroopan unionin neuvostolle, Euroopan parlamentille, talous- ja sosiaalikomitealle sekä Euroopan keskuspankille. Bryssel 15. helmikuuta 2001. Alueiden komitean puheenjohtaja Jos Chabert (1) EYVL C 226, 8.8.2000, s. 46.